Twaalf mense sterf toe huis brandTwaalf mense is Woensdag dood toe ŉ drieverdiepinghuis in Fairmount in Philadelphia, VSA, aan die brand geslaan het. (Foto: Ed Jones / AFP) Twaalf mense, onder wie agt kinders, is Woensdag dood toe ŉ drieverdiepinghuis in Fairmount in Philadelphia, VSA, aan die brand geslaan het. Agt mense het aan die vlamme ontkom en twee word tans in ŉ hospitaal behandel. Die huis is in twee woonstelle omskep wat altesame 26 mense gewoon het. Dit is egter nie duidelik presies hoeveel mense in die huis was toe die brand kort voor sonsopkoms uitgebreek het nie. Volgens brandbestryders het die tweede verdieping veral erg gebrand toe hulle teen 06:40 op die toneel aangekom het. Dit het hulle ongeveer ŉ uur geneem om die brand onder beheer te kry. AFP berig dat Jacuita Purifoy (37) tien familielede in dié verwoestende brand verloor het, onder wie drie susters en sewe niggies en neefs. Die jongste was een jaar oud. Dit is nie duidelik of Purifoy ook in die huis gewoon het nie. “My sussies, neefs en niggies is weg. Hulle gaan nooit weer terugkom nie,” het sy buite ŉ nabygeleë kleuterskool gesê waar geliefdes van die slagoffers byeengekom het om mekaar te vertroos. Purifoy se susterskind, ŉ vyfjarige seuntjie, het die brand oorleef. “Hy weet nie wat aangaan nie. Hy soek na sy ma en pa, sy sussies, niggies en nefies. Hy soek almal saam met wie hy die afgelope vyf jaar gewoon het. “Ek is in skok. Ek weet nie wat om te doen of wat om te sê nie. Hulle was veronderstel om van ouderdom te sterf, nie van iets wat verhoed kon word nie.” Ondersoek Die oorsaak van die brand word nog ondersoek. “Dit is ongetwyfeld een van die mees tragiese voorvalle in ons stad se geskiedenis,” het Jim Kenney, burgemeester, Woensdag aan verslaggewers gesê. ’n Roos lê in die pad voor die huis waar 12 mense Woensdag doodgebrand het. (Foto: Ed Jones / AFP) Craig Murphy, kommissaris van die Philadelphia-brandweerdepartement, sê dit is die ergste brand wat hy in 35 jaar gesien het. Hy sê dis nog te vroeg om te sê wat tot die brand gelei het, maar dat sy departement ondersoek instel. “Dis nie noodwendig ŉ verdagte voorval nie, maar ons span al ons mannekrag en hulpbronne in weens die aard en grootte van die brand.” Volgens Murphy het die gebou wat aan Philadelphia se openbare behuisingsowerheid (PHA) behoort, vier rookverklikkers gehad waarvan nie een gewerk het nie. PHA se uitvoerende hoof, Kelvin Jeremiah, het in ŉ verklaring gesê dat die rookverklikkers in ŉ werkende toestand was toe dit in Mei verlede jaar tydens ŉ inspeksie getoets is. “Die ondenkbare verlies aan lewe het ons almal by PHA geruk,” het hy gesê.